Wnná Jesusenꞌ: —Bi gek zédlele. Le chejḻéꞌ che Dios, naꞌ le chejḻéꞌ chiaꞌ nedaꞌ.
Latje zan zej den liž X̱aꞌ. Chelaꞌ bi naken ki, nedaꞌ ba gožkzaꞌ ḻeꞌe. Chaꞌa nedaꞌ naꞌa, chejkwezaꞌ latje chele gan chejsoale.
Chaꞌ chejkwezaꞌ latje chele gan chejsoale, naꞌ yeḻáꞌa daꞌ yoble, nich yechiꞌa ḻeꞌe latje chianꞌ, nich gan chejsóaꞌ nedaꞌ, ḻezkaꞌ ḻeꞌe chejsoale ga naꞌ.
Nnézkzelele gan chaꞌa, naꞌ ḻezkaꞌ nónbiaꞌle nez.
Mas gožeꞌ Ḻeꞌ: —X̱an, bi nnezltoꞌ gan chejoꞌ. ¿Nakx̱kze gak gónbiaꞌtoꞌ nezenꞌ?
Bechebe Jesusenꞌ, naꞌ gožeꞌ ḻeꞌ: —Nedaꞌ nakkzaꞌ nez ḻi, naꞌ nakaꞌ daꞌ nak dot daꞌ li, naꞌ nakaꞌ Benneꞌ zej nbanḻen benách kaꞌ. Niꞌa chiaꞌ nedzaꞌ gak ḻaꞌ no benneꞌ gan zoa X̱ažo Dios.
Chelaꞌ nónbiaꞌle nedaꞌ, ḻezkaꞌ nónbiaꞌle X̱anꞌ. Naꞌa, nónbiaꞌle-neꞌ naꞌ ba bḻéꞌelele-neꞌ.
Naž Lip gožeꞌ Ḻeꞌ: —X̱an, bḻoeꞌel netoꞌ X̱onꞌ, náꞌteze.
Bechebe Jesusenꞌ, naꞌ gožeꞌ ḻeꞌ: —Lip, scha ba goken zóaḻenaꞌ ḻeꞌe. ¿Bi nónbiꞌo nedaꞌ? No benneꞌ ẕḻeꞌeleꞌ nedaꞌ, ḻezkaꞌ ẕḻeꞌeleꞌ X̱anꞌ. ¿Naꞌa nnoꞌ: “Bḻoeꞌel netoꞌ X̱onꞌ”?
¿Bi žejḻiꞌo zóaḻenkzaꞌ X̱aꞌ, naꞌ X̱anꞌ zóaḻenkzeꞌ nedaꞌ? Daꞌ ki daꞌ ẕcháḻjḻenaꞌ ḻeꞌe, kege žakze chiaꞌ ẕchaḻjanꞌ, san X̱aꞌ zóaḻenkzeꞌ nedaꞌ, naꞌ Ḻekzeꞌ žoneꞌ žin ki.
Le chejḻéꞌ chiaꞌ, zóaḻenkzaꞌ X̱aꞌ, naꞌ X̱anꞌ zóaḻenkzeꞌ nedaꞌ. Chaꞌ bi gak gonle ki, le chejḻéꞌ chiaꞌ nedaꞌ niꞌa che žin daꞌ žonaꞌ.
Daꞌ li žapaꞌ ḻeꞌe: daꞌ kaꞌ žonaꞌ nedaꞌ, ḻezkaꞌ gon bennenꞌ žejḻiꞌe chiaꞌ nedaꞌ, naꞌ daꞌ ẕenže kaꞌ goneꞌ danꞌ yeyáꞌa gan zoa X̱ažo Dios.
Yógoꞌte daꞌ nnáblele X̱ažo Dios, naꞌ wkónlele žin laꞌ nedaꞌ, nedaꞌ gonaꞌ danꞌ nnable, nich wḻoeꞌelaꞌ ḻaw nedaꞌ, Ẕiꞌn Dios, yeḻaꞌ baníꞌ ẕen che X̱ažo Dios.
Bíteꞌteze danꞌ nnable, naꞌ wkónlele žin laꞌ nedaꞌ, nedaꞌ gonanꞌ.